b'\n_START_ARTICLE_\nVaasan Osake-Pankki\n_START_PARAGRAPH_\nVaasan Osake-Pankki (Wasa Aktie-Bank) oli vuonna 1879 Vaasassa perustettu liikepankki. P\xc3\xa4\xc3\xa4konttorin lis\xc3\xa4ksi sill\xc3\xa4 oli 23 sivukonttoria, joista yksi sijaitsi Helsingin Etel\xc3\xa4esplanadilla Wasa Aktiebankin talossa. Wasa Aktie Bankilla oli 160 miljoonan markan talletukset vuonna 1920.\n_START_SECTION_\nHistoria\n_START_PARAGRAPH_\nPankkihankkeen alullepanija oli Joachim Kurt\xc3\xa9n, joka j\xc3\xa4rjesti vaasalaisten kauppiaiden ja liikemiesten kanssa alustavan osakemerkinn\xc3\xa4n syksyll\xc3\xa4 1878. Pankin perustava kokous pidettiin joulukuussa 1878. Yleis\xc3\xb6lle pankki avasi ovensa 4.8.1879._NEWLINE_Vaasan Osake-Pankki oli erityisesti pohjalaisten viljakauppiaiden pankki._NEWLINE_Vuonna 1920 Vaasan Osake-Pankki, helsinkil\xc3\xa4inen Landtmannabanken ja Turun Osakepankki yhdistyiv\xc3\xa4t Suomen Liittopankiksi. Se sulautui 1931 osaksi Helsingin Osakepankkia, jonka puolestaan Yhdyspankki osti vuonna 1986.'